Θέση Συμβούλου Αγγελικής Σεραφείμ

Αναφορικά με το θέμα της Προγραμματικής Σύμβασης Παροχής Υπηρεσιών με το ΝΠΔΔ Ελληνικό Κτηματολόγιο, αντιτίθεμαι συνολικά, δεδομένου ότι μια προγραμματική σύμβαση έχει νόημα εάν με αυτή διασφαλίζουμε τα συμφέροντα των δικηγόρων - αυτών δηλαδή που ερχόμενοι ατομικά να συμβληθούν με το νπδδ δεν έχουν καμία διαπραγματευτική δύναμη. Όταν λοιπόν συμπεριλαμβάνεται στην προγραμματική σύμβαση ο όρος του καθορισμού αμοιβών με απόφαση του ΔΣ του Ελλ. Κτηματολογίου, όταν σημειώνεται στα "έχοντας υπ' όψιν" η έλλειψη πλήρους στελέχωσης των νομικών του υπηρεσιών (υπονοώντας τον πάγιο και διαρκή χαρακτήρα της ανάγκης του για νομική υποστήριξη μέχρι τη στελέχωση αυτών, άρα την ανάγκη πρόσληψης εμμίσθων), όταν αναλαμβάνει ο Σύλλογος την υποχρέωση εκπαίδευσης των δικηγόρων που θα στελεχώσουν το μητρώο προς κάλυψη των αναγκών του Κτηματολογίου (και όχι την επιμόρφωσή τους γενικά για αυτό το πεδίο), τελικά τι εξυπηρετείται; Η νομιμοποίηση δημιουργίας μιας δεξαμενής από το Κτηματολόγιο ευέλικτου και φθηνού δυναμικού, ακριβώς στο ίδιο καθεστώς που θα υπήρχε εάν εξέδιδαν προκήρυξη σύναψης π.χ. συνεργασίας με δικηγόρους.